Source: http://www.bihon.ro/primele-meciuri-din-pre-sezon/1566567
Timestamp: 2017-09-20 05:50:54+00:00

Document:
Primele meciuri din pre-sezon - BIHON
Primele meciuri din pre-sezon
la	26. august 2015 16:55
Baschetbaliştii orădeni participă la Cupa Energia FOTO: ROLLANDFOTO
Baschetbaliştii de la CSM U Oradea participă în weekend la turneul de la Târgu Jiu.
Echipa de baschet masculin CSM U Oradea va lua parte sâmbătă şi duminică la turneul de la Târgu Jiu, dotat cu Cupa Energia. La competiţie vor fi prezente formaţii de top ale campionatului: Energia Târgu Jiu, BC Mureş Târgu Mureş, U BT Cluj-Napoca şi CSM U Oradea. Echipa noastră va disputa la acest turneu primele două meciuri amicale din pre-sezon, urmând să joace sâmbătă cu U BT Cluj-Napoca, iar duminică va evolua într-una din cele două finale, în funcţie de rezultatul de sâmbătă.
Antrenorul CSM U Oradea, Cristian Achim va avea la dispoziţie toţi jucătorii din lot, inclusiv Nemanja Barac şi Silviu Lupusavei, care nu au participat la cantonamentul de la Debrecen, fiind legitimaţi ulterior.
Turneu puternic
„La turneu iau parte echipe redutabile, care au investit foarte mulţi bani înaintea noului sezon competiţional. Pentru noi urmează o nouă etapă în perioada de pregătiri, cea a meciurilor de verificare. Vom lucra la închegarea relaţiilor de joc, vom pune în practică ceea ce exersăm la antrenamente. Primele rezultate nu sunt concludente, pentru că nu există încă o omogenitate în cadrul echipei, în condiţiile în care avem numeroşi jucători noi în lot”, ne-a declarat antrenorul Cristian Achim.
Referitor la aşteptările privind noua ediţie de campionat, Cristian Achim este circumspect. „Noi ne propunem obiective ambiţioase, locurile unu-patru atât în Liga Naţională cât şi în Cupa României, deşi ca buget, nu ne situăm printre primele patru echipe din campionat. Dar rezultatele nu sunt întotdeauna în conformitate cu investiţiile făcute, te poţi situa mai sus sau mai jos. Să sperăm că noi vom fi pe podium, aşa cum s-a întâmplat în ediţiile precedente, mai puţin anul trecut, când am avut parte de acea serie nefastă de accidentări”, afirmă antrenorul CSM U Oradea.
PROGRAM CUPA ENERGIA
Sâmbătă, 29 august: ora 17:00, U BT Cluj-Napoca – CSM U Oradea; ora 19:00, Energia Târgu Jiu – BC Mureş Târgu Mureş
Duminică, 30 august: ora 17:00, finala mică; ora 19:00, finala mare

References: CSM 
 CSM 
 CSM 
 CSM 
 CSM 
 CSM